b"\n_START_ARTICLE_\nRomualdo Rodr\xc3\xadguez de Vera\n_START_SECTION_\nBiografia\n_START_PARAGRAPH_\nVa estudiar Medicina i Cirurgia en la Universitat de Madrid i va exercir la professi\xc3\xb3 de metge. A m\xc3\xa9s, fou un destacat membre del Partit Socialista Obrer Espanyol, primer en l'Agrupaci\xc3\xb3 Socialista d'Oriola, en la qual va ingressar en 1919, i despr\xc3\xa9s la Federaci\xc3\xb3 Provincial Socialista alacantina. Per aquest partit va conc\xc3\xb3rrer a les eleccions de 1931 i 1933 per la prov\xc3\xadncia d'Alacant, i fou triat en ambdues ocasions (en les primeres, en la llista de la coalici\xc3\xb3 Esquerra Republicana i Socialista, formada pel PSOE i els radical socialistes, en la segona, en segona volta, en la llista del PSOE). Pertanyia a la ma\xc3\xa7oneria i va ser membre del Gran Orient Espanyol, amb el nom simb\xc3\xb2lic de Galeno._NEWLINE_Durant la legislatura 1931-1933 va ser secretari general del Ministeri de Comunicacions (estiu de 1931) i director general de Comunicacions (1933),  vocal del Consell T\xc3\xa8cnic d'Estupefaents i de la Comissi\xc3\xb3 Gestora de L\xc3\xadnies A\xc3\xa8ries. En la 1934-1936 va ser membre de la Comissi\xc3\xb3 Parlament\xc3\xa0ria de Comunicacions que va aprovar la primera Llei de Radiodifusi\xc3\xb3 espanyola (1934)_NEWLINE_Rodr\xc3\xadguez Vera era un dels l\xc3\xadders provincials de la tend\xc3\xa8ncia besteirista oposada a la caballerista, ra\xc3\xb3 per la qual va ser excl\xc3\xb2s de la candidatura en les eleccions de febrer de 1936. Aleshores intent\xc3\xa0 formar una llista dissident dins el Front Popular amb Juan Botella Asensi, Manuel Gonz\xc3\xa1lez Ramos i Gregori Ridaura, per\xc3\xb2 no assoliren esc\xc3\xb3. Durant la guerra civil espanyola exerc\xc3\xad com a metge a la pres\xc3\xb3 de dones de Val\xc3\xa8ncia. El 1939 fou detingut a Benidorm i condemnat a 12 anys de pres\xc3\xb3. El 1942 fou alliberat, per\xc3\xb2 el 1944 fou arrestat novament acusat d'intentar reorganitzar el PSOE. El 1945 fou alliberat per malaltia, per\xc3\xb2 el Tribunal Especial de Repressi\xc3\xb3 de la Ma\xc3\xa7oneria i del Comunisme el condemn\xc3\xa0 el 1947 a 12 anys de llibertat vigilada. El 1953 li fou commutada la pena i marx\xc3\xa0 a Fran\xc3\xa7a, on exerc\xc3\xad la medicina al Dispensari Cervantes de Par\xc3\xads."